यह एक दूसरा क्षेत्र है, जिसमें हमें बहुत संघर्ष करना होता है। प्रेमपूर्ण परंतु दृढ़ निर्देशों से कुछ हद तक अनुशासन सुनिश्चित किया जा सकता है। मुझे यह अच्छी तरह से समझ में आ गया है कि बच्चों को अनुशासित रखने के लिए ज़रूरी है कि हम यह तय कर लें कि हम उनसे किस तरह के अनुशासन की अपेक्षा करते हैं और फिर उसमें कभी ढील न दें। कई मौकों पर मैंने बदतमीज़ी करने पर अपनी लड़की को जमकर फटकारा है और बात न मानने पर अपने लड़के को दी गई कुछ विशेष सुविधाएं वापस ले ली हैं। मैं ऐसा उन्हें बार-बार चेतावनी देने के बाद ही करती हूं। वे जानते हैं कि मां वही करेगी जो वह कह रही है। यही बात पुरस्कारों के बारे में भी सही है। मैं यह सुनिश्चित करती हूं कि अगर उन्हें कुछ देने का वायदा किया जाए तो उसका पालन हो। इससे बच्चों में हमारे प्रति विश्वास जागता है। इस मामले में दोनों अभिभावकों को बिलकुल एक-सी नीति अपनानी चाहिए वरना बच्चे, अभिभावकों के आपसी मतभेद का फायदा उठाने लगते हैं। एक बार मैंने अपनी लड़की से कहा कि वह खेलने बाहर नहीं जाएगी क्योंकि उसने गलत व्यवहार किया था। दोपहर में, जब मैं झपकी ले रही थी, वह अपने पिता से पूछकर बाहर खेलने चली गई। उसके पिता को यह जानकारी नहीं थी कि मैंने उसे बाहर जाने के लिए मना किया है। अगली बार जब मैंने उससे कहा कि वह बाहर नहीं जाएगी तो उसने तुरंत कहा कि वो डैडी से पूछकर चली जाएगी। एक ही घटना ने उसे सिखा दिया था कि स्थितियों का फायदा कैसे उठाया जा सकता है और इसी घटना ने मुझे भी यह सिखा दिया था कि मुझे यह सुनिश्चित करना चाहिए कि वो परिस्थितियों का अनुचित लाभ न ले सके।